text: হিমাটোপয়েসিস ! 
  শব্দটি এসেছে মূলত দুটি গ্রিক শব্দ হাইমা ও পয়েসিস থেকে। এদের অর্থ হচ্ছেঃ 
  haima (blood) এবং
  poiēsis (to produce something). 
  অর্থাৎ রক্ত উৎপাদনের প্রক্রিয়া।  চলুন, এবার আমরা এই হিমাটোপয়েসিস দেখতে যাবো। 
  আমাদের জন্মের আগের কথা; তখন  আমরা ভ্রূণ মাত্র। সে সময় আমাদের হিমাটোপয়েসিস হতো মূলত "Yolk Sac" নামে একটি অংশ থেকে।
  এই অংশটি ভ্রূণের সাথে লাগানো থাকে। এই ইয়োল্ক স্যাকেই থাকে রক্ত উৎপাদনকারী "স্টেম কোষ"।
  
  এখন কথা হচ্ছে স্টেম কোষ কী? 
  স্টেম কোষকে সাধারণত দুটো বৈশিষ্ট্য দিয়ে সঙ্গায়ীত করা হয়। বৈশিষ্ট্য দুটি হলো এরা বিভাজনের সময় দু'ভাবে বিভাজিত হয়ঃ 
  ১। নিজেদের সংখ্যা ঠিক রাখার জন্য নিজেদের সমগুণসম্পন্ন কোষ উৎপাদন করে।
  ২। অন্য যেকোনো কোষ উৎপাদন করতে পারে।
  
  একইসাথে এই দুভাবে এরা বিভাজিত হয়। এদের ই স্টেম কোষ বলে। এই স্টেম কোষগুলো ভ্রূনাবস্থার প্রথমদিকে "Yolk sac" এ থাকে। তাই এখানেই হিমাটোপয়েসিস সম্পন্ন হয়। 
  এর কিছুদিন পর এই স্টেম কোষগুলো নিজেদের জায়গা পরিবর্তন করে।(৩/৪ মাস ভ্রূনীয় বয়সে।)
  এরা মাইগ্রেট করে যকৃতে। এই সময় থেকে হিমাটোপয়েসিস শুরু হয় যকৃতে। এবং ভ্রূনাবস্থার শেষ অবধি এটি চলতে থাকে। সন্তান জন্মের সময় ঘনিয়ে আসলে স্টেমকোষ গুলো যকৃত থেকে ঘটিবাটি গুছিয়ে রওনা দেয় দেহের সব অস্থি সমূহের উদ্দেশ্যে। এবং সন্তান জন্মের পর যকৃত তার রক্ত উৎপাদন বিষয়ক কাজ থেকে সম্পুর্নরূপে অব্যাহতি পায়। [যদি সন্তান জন্মের পর ও যকৃত থেকে রক্তকোষ উৎপন্ন হয় তবে সেটি অস্বাভাবিক বলে গণ্য হবে! এবং প্রিম্যাচিউর শিশুদের ক্ষেত্রেও এমনটা হতে পারে!]
  
  এবার এই দায়িত্ব গ্রহণ করে দেহের সকল অস্থিমজ্জা। শিশু অবস্থায় দেহের সকল অস্থিমজ্জা ই থাকে লাল অস্থিমজ্জা। তাই সব অস্থিমজ্জা থেকেই RBC বা রক্তকণিকা উৎপাদন হয়। বয়সন্ধিকালের শুরু থেকে যত সময় অতিবাহিত হতে থাকে; আমাদের লম্বা অস্থির নিচের দিকে তত চর্বি জমা শুরু করে। চর্বি জমতে জমতে একসময় আমাদের লম্বা অস্থির নিচের দিকগুলো হলুদ হয়ে যায়। সে সময় এর নাম দেওয়া হয় হলুদ অস্থিমজ্জা বা পীত অস্থিমজ্জা। 
  তখন আর এ অংশ রক্ত উৎপাদন এর কাজ করে না। কারণ আমাদের দেহের শুধু লাল অস্থিমজ্জা গুলোই রক্ত উৎপাদন করতে পারে। 
  এবং আমাদের বয়স যখন ২৫ এর আশেপাশে হয় তখন রক্ত উৎপাদন করে শুধু মাত্র আমাদের অক্ষীয় কঙ্কাল এবং লম্বা অস্থির উপরের অংশের অস্থিমজ্জাগুলো। আর একারণেই শিশুদের লোহিত রক্তকণিকা; প্রাপ্তবয়স্কদের তুলনায় বেশি হয়ে থাকে।
title: হিমাটোপয়েসিস